ประกาศคณะกรรมการกํากับหลักทรัพย์และตลาดหลักทรัพย์ที่ กข. 23/2546เรื่อง หลักเกณฑ์ เงื่อนไข และวิธีการขายหรือรับซื้อคืนหน่วยลงทุนควบคู่กรมธรรม์ประกันชีวิตและการตั้งตัวแทนสนับสนุน อาศัยอํานาจตามความในมาตรา 14 มาตรา 100 วรรคสอง และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ประกาศนี้ให้ใช้บังคับตั้งแต่วันที่ 1 ตุลาคม พ.ศ. 2546 เป็นต้นไปข้อ ๒ ในประกาศนี้ "หน่วยลงทุนควบคู่กรมธรรม์" หมายความว่า หน่วยลงทุนของกองทุนรวมที่ขายควบคู่ไปกับการขายกรมธรรม์ประกันชีวิตในรูปแบบของกรมธรรม์ประกันชีวิตควบการลงทุน "กองทุนรวม" หมายความว่า กองทุนปิดและกองทุนเปิด "กรมธรรม์ประกันชีวิตควบการลงทุน" (Unit-linked Life Insurance) หมายความว่า กรมธรรม์ที่บริษัทประกันชีวิตออกให้ผู้เอาประกันภัย เพื่อเป็นหลักฐานว่าผู้เอาประกันภัยและบริษัทประกันชีวิตได้มีการทําสัญญาประกันชีวิตและสัญญาการลงทุนในหน่วยลงทุน โดยมีข้อตกลงว่าผู้เอาประกันภัยจะชําระเงินค่าเบี้ยประกันชีวิตให้แก่บริษัทประกันชีวิตสําหรับการให้ความคุ้มครองต่อการมรณะหรือการจ่ายเงินเมื่อมีการทรงชีพ และผู้เอาประกันภัยจะชําระเงินค่าหน่วยลงทุนเพื่อการลงทุนในกองทุนรวมโดยผ่านบริษัทประกันชีวิตในฐานะตัวแทนสนับสนุน "บริษัทประกันชีวิต" หมายความว่า บริษัทประกันชีวิตตามกฎหมายว่าด้วยประกันชีวิต "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "ตัวแทนสนับสนุน" หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุนควบคู่กรมธรรม์ "ขาย" ให้หมายความรวมถึง การเสนอขายด้วย "ตัวแทนหรือนายหน้าประกันชีวิต" หมายความว่า ตัวแทนประกันชีวิตหรือนายหน้าประกันชีวิตตามกฎหมายว่าด้วยประกันชีวิต "ตัวแทนสนับสนุนช่วง" หมายความว่า บุคคลซึ่งตัวแทนสนับสนุนตั้งให้เป็นตัวแทนช่วงในการขายหรือรับซื้อคืนหน่วยลงทุนควบคู่กรมธรรม์ "ผู้ลงทุน" หมายความว่า ผู้สนใจจะลงทุนในหน่วยลงทุนควบคู่กรมธรรม์ หรือผู้ถือหน่วยลงทุนควบคู่กรมธรรม์ แล้วแต่กรณี "คําแนะนําเฉพาะเจาะจง" หมายความว่า คําแนะนําที่ให้แก่บุคคลใดบุคคลหนึ่ง เพื่อความเหมาะสมกับวัตถุประสงค์ในการลงทุน ฐานะทางการเงิน หรือความต้องการของบุคคลนั้น "การบริการธุรกรรมทางอิเล็กทรอนิกส์" หมายความว่า การบริการธุรกรรมที่ใช้วิธีการทางอิเล็กทรอนิกส์ทั้งหมดหรือแต่บางส่วน เช่น เครื่องฝากถอนเงินอัตโนมัติ (automatic teller machine) บริการธนาคารทางโทรศัพท์ (telebanking) อินเทอร์เน็ต หรือสื่ออื่นใดที่มีลักษณะเดียวกันตามที่สํานักงานประกาศกําหนด "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ การขายหรือรับซื้อคืนหน่วยลงทุนควบคู่กรมธรรม์ และการขออนุญาตและการอนุญาตให้ตั้งบุคคลใดเป็นตัวแทนสนับสนุนหรือจัดให้มีตัวแทนสนับสนุนช่วง ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้ข้อ ๔ ในกรณีที่บริษัทจัดการทําการขายหรือรับซื้อคืนหน่วยลงทุนควบคู่กรมธรรม์ด้วยตนเอง นอกจากบริษัทจัดการต้องปฏิบัติตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมแล้ว บริษัทจัดการต้องปฏิบัติตามหลักเกณฑ์ เงื่อนไข และวิธีการที่กําหนดในประกาศนี้ด้วย ในการขายหรือรับซื้อคืนหน่วยลงทุนควบคู่กรมธรรม์ตามวรรคหนึ่ง บริษัทจัดการต้องให้พนักงานที่ได้รับความเห็นชอบหรือขึ้นทะเบียนจากกรมการประกันภัยให้เป็นผู้ขายกรมธรรม์ประกันชีวิตควบการลงทุน เป็นผู้ทําหน้าที่ขายหรือรับซื้อคืนหน่วยลงทุนควบคู่กรมธรรม์ดังกล่าว ทั้งนี้ บริษัทจัดการต้องกํากับดูแลให้พนักงานดังกล่าวปฏิบัติหน้าที่ให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้ด้วยข้อ ๕ ในการขายหรือรับซื้อคืนหน่วยลงทุนควบคู่กรมธรรม์ บริษัทจัดการอาจตั้งตัวแทนสนับสนุนโดยได้รับอนุญาตจากสํานักงานก็ได้ ทั้งนี้ บุคคลที่บริษัทจัดการจะขออนุญาตจากสํานักงานเพื่อตั้งให้เป็นตัวแทนสนับสนุน ต้องเป็นบุคคลที่มีลักษณะดังต่อไปนี้ (1) เป็นบริษัทประกันชีวิตที่ได้รับความเห็นชอบหรือขึ้นทะเบียนจากกรมการประกันภัยให้เป็นผู้ออกและเสนอขายกรมธรรม์ประกันชีวิตควบการลงทุน (2) ไม่อยู่ระหว่างถูกสํานักงานสั่งพักการอนุญาตให้บริษัทจัดการตั้งให้เป็นตัวแทนสนับสนุน (3) ไม่เคยถูกสํานักงานสั่งเพิกถอนการอนุญาตให้บริษัทจัดการตั้งให้เป็นตัวแทนสนับสนุนในช่วงระยะเวลาสามปีย้อนหลังข้อ ๖ ตัวแทนสนับสนุนอาจตั้งตัวแทนสนับสนุนช่วงในการขายหรือรับซื้อคืนหน่วยลงทุนควบคู่กรมธรรม์ได้ ตามหลักเกณฑ์ดังต่อไปนี้ (1) บริษัทจัดการได้รับอนุญาตจากสํานักงานให้ตัวแทนสนับสนุนของตนตั้งตัวแทนสนับสนุนช่วงได้ (2) บริษัทจัดการตาม (1) ให้ความยินยอมในการตั้งตัวแทนสนับสนุนช่วง (3) บุคคลที่ตัวแทนสนับสนุนตั้งให้เป็นตัวแทนสนับสนุนช่วงจะต้องเป็นตัวแทนหรือนายหน้าประกันชีวิตที่ได้รับความเห็นชอบหรือขึ้นทะเบียนจากกรมการประกันภัยให้เป็นผู้ขายกรมธรรม์ประกันชีวิตควบการลงทุน และไม่อยู่ระหว่างถูกสั่งพักหรือเพิกถอนตามที่กําหนดไว้ใน (2) และ (3) ~~และ (4)~~ของข้อ 5 โดยอนุโลม ข้อ ๗ ในการตั้งตัวแทนสนับสนุนตามข้อ 5 บริษัทจัดการต้องทําสัญญาตั้งตัวแทนสนับสนุนเป็นหนังสือ โดยกําหนดสิทธิและหน้าที่ของบริษัทจัดการและตัวแทนสนับสนุนที่ไม่ขัดหรือแย้งกับประกาศนี้ และต้องมีข้อสัญญาที่กําหนดให้ตัวแทนสนับสนุนต้องปฏิบัติตามข้อกําหนดในประกาศนี้ การจัดให้มีตัวแทนสนับสนุนช่วงตามข้อ 6 บริษัทจัดการต้องดําเนินการให้ตัวแทนสนับสนุนปฏิบัติให้เป็นไปตามวรรคหนึ่ง โดยอนุโลม บริษัทจัดการต้องกํากับดูแลให้ตัวแทนสนับสนุนและตัวแทนสนับสนุนช่วงปฏิบัติให้เป็นไปตามหลักเกณฑ์ เงื่อนไข และวิธีการที่กําหนดในประกาศนี้หมวด ๑ การขายและรับซื้อคืนหน่วยลงทุนควบคู่กรมธรรม์ ข้อ ๘ ในการทําหน้าที่เป็นตัวแทนในการขายหรือรับซื้อคืนหน่วยลงทุนควบคู่กรมธรรม์ ตัวแทนสนับสนุนต้องให้พนักงานที่ได้รับความเห็นชอบหรือขึ้นทะเบียนจากกรมการประกันภัยให้เป็นผู้ขายกรมธรรม์ประกันชีวิตควบการลงทุนหรือตัวแทนสนับสนุนช่วง เป็นผู้ทําหน้าที่ขายหรือรับซื้อคืนหน่วยลงทุนควบคู่กรมธรรม์ดังกล่าว ข้อ ๙ ในการขายและรับซื้อคืนหน่วยลงทุนควบคู่กรมธรรม์ ให้บริษัทจัดการ ตัวแทนสนับสนุน และตัวแทนสนับสนุนช่วง เปิดเผยข้อมูลอย่างน้อยดังต่อไปนี้ให้ผู้ลงทุนทราบ เว้นแต่ผู้ลงทุนแสดงเจตนาว่าต้องการจบการสนทนา (1) ชื่อผู้ติดต่อ และชื่อของบริษัทจัดการหรือตัวแทนสนับสนุน (แล้วแต่กรณี) ที่ตนสังกัด พร้อมทั้งแสดงบัตรประจําตัวที่กรมการประกันภัยเป็นผู้ออก (2) วัตถุประสงค์ในการติดต่อ (3) สิทธิของผู้ลงทุนที่จะแสดงเจตนาว่าไม่ต้องการรับการติดต่อ (4) สิทธิของผู้ลงทุนที่จะยกเลิกการซื้อหน่วยลงทุนควบคู่กรมธรรม์ภายในระยะเวลาและตามวิธีการที่กําหนดตามข้อ 16 ข้อ ๑๐ ห้ามมิให้บริษัทจัดการ ตัวแทนสนับสนุน และตัวแทนสนับสนุนช่วง เร่งรัดให้ผู้ลงทุนตัดสินใจซื้อหน่วยลงทุนควบคู่กรมธรรม์ และหากผู้ลงทุนได้แสดงเจตนาว่าไม่ต้องการซื้อหน่วยลงทุนควบคู่กรมธรรม์หรือต้องการจบการสนทนา ให้หยุดการขายหน่วยลงทุนควบคู่กรมธรรม์ทันทีข้อ ๑๑ ให้บริษัทจัดการ และตัวแทนสนับสนุน จัดให้มีบัญชีรายชื่อของผู้ลงทุนที่ไม่ต้องการรับการติดต่อจากตน ห้ามมิให้บริษัทจัดการ ตัวแทนสนับสนุน และตัวแทนสนับสนุนช่วง ติดต่อกับผู้ลงทุนนั้นเพื่อขายหน่วยลงทุนควบคู่กรมธรรม์อีกเป็นเวลาสองปีนับแต่วันที่ผู้ลงทุนปฏิเสธที่จะรับการติดต่อ เว้นแต่ผู้ลงทุนดังกล่าวได้ติดต่อเพื่อซื้อหน่วยลงทุนควบคู่กรมธรรม์เองข้อ ๑๒ บริษัทจัดการและตัวแทนสนับสนุนต้องจัดให้มีคู่มือผู้ลงทุนหรือเอกสารอื่นใดที่ใช้ในการขายหน่วยลงทุนควบคู่กรมธรรม์ และให้พนักงานของบุคคลดังกล่าวและตัวแทนสนับสนุนช่วงที่ทําหน้าที่ขายหน่วยลงทุนควบคู่กรมธรรม์ แจกจ่ายคู่มือผู้ลงทุนหรือเอกสารอื่นใดดังกล่าว ทั้งนี้ คู่มือผู้ลงทุนหรือเอกสารอื่นใดที่ใช้ในการขายหน่วยลงทุนควบคู่กรมธรรม์ต้องมีรายการข้อมูลตามที่สํานักงานประกาศกําหนดข้อ ๑๓ ในการให้คําแนะนําเพื่อขายหรือรับซื้อคืนหน่วยลงทุนควบคู่กรมธรรม์ บริษัทจัดการ ตัวแทนสนับสนุน และตัวแทนสนับสนุนช่วง ต้องปฏิบัติตามมาตรฐานในการให้คําแนะนําดังต่อไปนี้ (1) ให้คําแนะนําด้วยความสุจริต เป็นธรรม รวมทั้งใช้ความระมัดระวังเอาใจใส่ในการให้คําแนะนํา โดยคํานึงถึงผลประโยชน์ของผู้ลงทุนเป็นสําคัญ (2) ให้คําแนะนําตามหลักวิชาอันเป็นที่ยอมรับ โดยมีความรู้ความเข้าใจเกี่ยวกับกองทุนรวมและมีเอกสารหลักฐานที่สามารถนํามาใช้อ้างอิงได้ (3) ให้คําแนะนําโดยอธิบายให้ผู้ลงทุนทราบถึงลักษณะและความเสี่ยงที่เกี่ยวข้องกับหน่วยลงทุนควบคู่กรมธรรม์ที่ให้คําแนะนํานั้น (4) เปิดเผยให้ผู้ลงทุนทราบถึงข้อเท็จจริงที่มีผลกระทบอย่างมีนัยสําคัญต่อสิทธิประโยชน์ของผู้ลงทุนหรือต่อการตัดสินใจลงทุน (5) เปิดเผยให้ผู้ลงทุนทราบถึงความขัดแย้งทางผลประโยชน์ เช่น ค่าธรรมเนียมหรือผลตอบแทนที่ตัวแทนสนับสนุนหรือตัวแทนสนับสนุนช่วง อาจได้รับจากการซื้อหรือขายคืนหน่วยลงทุนควบคู่กรมธรรม์นั้น (6) ไม่ให้คําแนะนําซึ่งอาจก่อให้เกิดความเข้าใจผิด หรือละเว้นการเปิดเผยข้อมูลอันเป็นสาระสําคัญซึ่งอาจก่อให้เกิดความเข้าใจผิด เช่น การรับประกันผลตอบแทนในกองทุนรวมที่มิได้มีลักษณะการประกันไว้เช่นนั้น เป็นต้น หรือให้คําแนะนําโดยมีเจตนาหลอกลวงผู้อื่น (7) ไม่ให้คําแนะนําในลักษณะที่เป็นการส่งเสริมหรือสนับสนุนให้ผู้ลงทุนซื้อหรือขายคืนหน่วยลงทุนควบคู่กรมธรรม์บ่อยครั้งหรือเกินสมควร โดยมีวัตถุประสงค์เพื่อจะได้รับค่าธรรมเนียมหรือผลประโยชน์ตอบแทนอื่นใดจากการให้บริการการซื้อหรือขายคืนหน่วยลงทุนควบคู่กรมธรรม์ดังกล่าว (8) ไม่นําข้อมูลของผู้ลงทุนไปเปิดเผยแก่บุคคลอื่นข้อ ๑๔ ในการขายหน่วยลงทุนควบคู่กรมธรรม์ ให้บริษัทจัดการ ตัวแทนสนับสนุน และตัวแทนสนับสนุนช่วง เปิดเผยคําเตือนให้ผู้ลงทุนทราบ ดังต่อไปนี้ (1) คําเตือนเกี่ยวกับความเสี่ยงของหน่วยลงทุนควบคู่กรมธรรม์ว่า "การลงทุนในหน่วยลงทุนตามรูปแบบของกรมธรรม์ประกันชีวิตควบการลงทุนมีความเสี่ยง ผู้เอาประกันภัยอาจได้รับเงินลงทุนคืนมากกว่าหรือน้อยกว่าเงินที่ได้ลงทุนไป" (2) คําเตือนเกี่ยวกับความเสี่ยงของการลงทุนในหน่วยลงทุน (3) คําเตือนเกี่ยวกับความเสี่ยงในการลงทุนของกองทุนรวม (4) คําเตือนเกี่ยวกับสถานะของกองทุนรวมว่ากองทุนรวมเป็นนิติบุคคลแยกต่างหากจากบริษัทประกันชีวิตและบริษัทจัดการ และผลการดําเนินงานของกองทุนรวมซึ่งออกหน่วยลงทุนควบคู่กรมธรรม์แยกต่างหากจากฐานะทางการเงินหรือผลการดําเนินงานของบริษัทประกันชีวิตและบริษัทจัดการ (5) คําเตือนในกรณีการให้คําแนะนําเฉพาะเจาะจงว่า ในกรณีที่ผู้ลงทุนปฏิเสธการให้ข้อมูลส่วนตัว หรือให้ข้อมูลส่วนตัวที่ไม่เป็นปัจจุบันหรือไม่ครบถ้วน ผู้ลงทุนอาจได้รับคําแนะนําที่ไม่เหมาะสมกับวัตถุประสงค์ ฐานะทางการเงิน หรือความต้องการของผู้ลงทุน เนื่องจากคําแนะนําที่ให้นั้นได้พิจารณาจากข้อมูลเพียงเท่าที่ผู้ลงทุนเปิดเผยให้ทราบข้อ ๑๕ ในการเสนอขายหน่วยลงทุนควบคู่กรมธรรม์ บริษัทจัดการ ตัวแทนสนับสนุน และตัวแทนสนับสนุน~~ช่วง~~ช่วง ต้องให้คําแนะนําเฉพาะเจาะจงแก่ผู้ลงทุน และให้ปฏิบัติดังต่อไปนี้ด้วย (1) ทําความรู้จักกับผู้ลงทุน (know your customer) โดยจะต้องทราบถึงวัตถุประสงค์ ฐานะทางการเงิน หรือความต้องการของผู้ลงทุน และจัดให้มีบันทึกข้อมูลส่วนตัวของผู้ลงทุน (customer’s profile) แต่ละรายที่เปิดบัญชีเพื่อซื้อหน่วยลงทุนควบคู่กรมธรรม์กับบริษัทจัดการ และปรับปรุงข้อมูลดังกล่าวให้เป็นปัจจุบัน ทั้งนี้ ตามหลักเกณฑ์ที่สมาคมกําหนดโดยได้รับความเห็นชอบจากสํานักงาน (2) ให้คําแนะนําที่เหมาะสมกับผู้ลงทุน (suitability) โดยประเมินจากปัจจัยต่าง ๆ ของผู้ลงทุน เช่น วัตถุประสงค์ในการลงทุน ความรู้ความเข้าใจเกี่ยวกับความเสี่ยงและการลงทุน ประสบการณ์ในการลงทุน ฐานะทางการเงิน ภาระทางการเงิน ความต้องการและข้อจํากัดในการลงทุน ในกรณีที่ผู้ลงทุนประสงค์จะเปลี่ยนแปลงการลงทุนในหน่วยลงทุนควบคู่กรมธรรม์เป็นอย่างอื่นนอกเหนือจากที่ได้ตกลงกันไว้ บริษัทจัดการ ตัวแทนสนับสนุน และตัวแทนสนับสนุนช่วงต้องดําเนินการปรับปรุงบันทึกข้อมูลส่วนตัวของผู้ลงทุน (customer’s profile) ตาม (1) ให้เป็นปัจจุบัน และให้คําแนะนําที่เหมาะสมแก่ผู้ลงทุนตาม (2) ด้วยข้อ ๑๖ ในการซื้อหน่วยลงทุนตามกรมธรรม์ประกันชีวิตควบการลงทุนเป็นครั้งแรกสําหรับกรมธรรม์ประกันชีวิตควบการลงทุนแต่ละกรมธรรม์ บริษัทจัดการต้องให้สิทธิแก่ผู้ลงทุนที่จะยกเลิกการซื้อหน่วยลงทุนดังกล่าว ภายในเวลาสองวันทําการนับแต่วันที่จองซื้อหน่วยลงทุนควบคู่กรมธรรม์ โดยไม่ต้องเสียค่าธรรมเนียมการซื้อหน่วยลงทุนหรือค่าใช้จ่ายใด ๆ ข้อ ๑๗ ห้ามมิให้ตัวแทนสนับสนุน และตัวแทนสนับสนุนช่วง เรียกเก็บหรือรับค่าธรรมเนียมหรือค่าตอบแทนที่เกี่ยวกับหน่วยลงทุนควบคู่กรมธรรม์จากผู้ลงทุนนอกเหนือจากที่ผู้ลงทุนมีหน้าที่ต้องชําระตามที่ระบุไว้ในกรมธรรม์ประกันชีวิตควบการลงทุนหรือตามที่กําหนดไว้ในหนังสือชี้ชวน ทั้งนี้ ไม่รวมถึงการเรียกเก็บค่าบริการอื่นใดที่ตัวแทนสนับสนุนอาจเรียกได้เนื่องจากการประกอบธุรกิจประกันชีวิตตามกฎหมายว่าด้วยประกันชีวิตข้อ ๑๘ ให้ตัวแทนสนับสนุนและตัวแทนสนับสนุนช่วงขายหรือรับซื้อคืนหน่วยลงทุนควบคู่กรมธรรม์ตามกําหนดระยะเวลาที่กําหนดไว้ในหนังสือชี้ชวนและในกรมธรรม์ประกันชีวิตควบการลงทุน และในการขายหน่วยลงทุนควบคู่กรมธรรม์ ให้ตัวแทนสนับสนุนและตัวแทนสนับสนุนช่วงจัดส่งหนังสือชี้ชวนส่วนสรุปข้อมูลสําคัญ พร้อมใบจองซื้อหน่วยลงทุนควบคู่กรมธรรม์หรือใบคําสั่งซื้อหน่วยลงทุนควบคู่กรมธรรม์ ให้แก่ผู้ลงทุนข้อ ๑๙ บริษัทจัดการต้องกําหนดให้ตัวแทนสนับสนุนหรือตัวแทนสนับสนุนช่วงนําส่งเงินค่าสั่งซื้อหน่วยลงทุนควบคู่กรมธรรม์ของผู้ลงทุนให้บริษัทจัดการ โดยให้เป็นไปตามระยะเวลา ดังต่อไป (1) ในกรณีที่หน่วยลงทุนควบคู่กรมธรรม์อยู่ระหว่างการขายต่อประชาชนเป็นครั้งแรก ให้นําส่งเงินค่าสั่งซื้อหน่วยลงทุนควบคู่กรมธรรม์ภายในสามวันทําการนับแต่วันสิ้นสุดระยะเวลาจองซื้อ (2) ในกรณีอื่นใดนอกจากกรณีตาม (1) ให้นําส่งเงินค่าสั่งซื้อหน่วยลงทุนควบคู่กรมธรรม์ภายในสามวันทําการนับแต่วันที่ระบุในใบคําสั่งซื้อหน่วยลงทุนควบคู่กรมธรรม์นั้นข้อ ๒๐ ในการชําระเงินค่าขายคืนหน่วยลงทุนควบคู่กรมธรรม์ ให้ตัวแทนสนับสนุนหรือตัวแทนสนับสนุนช่วงชําระเงินดังกล่าวให้แก่ผู้ลงทุนภายในห้าวันทําการนับแต่วันรับซื้อคืนหน่วยลงทุนควบคู่กรมธรรม์ เว้นแต่กรณีที่มีการเลื่อนกําหนดการชําระเงินค่าขายคืนหน่วยลงทุนควบคู่กรมธรรม์ตามข้อ 28 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กน. 46/2541 เรื่อง หลักเกณฑ์ เงื่อนไข และวิธีการจัดตั้งและจัดการกองทุนรวม ลงวันที่ 16 ธันวาคม พ.ศ. 2541ข้อ ๒๑ ในกรณีตัวแทนสนับสนุนได้จัดให้มีบริการการขายหรือรับซื้อคืนหน่วยลงทุนควบคู่กรมธรรม์ผ่านการบริการธุรกรรมทางอิเล็กทรอนิกส์ ให้ตัวแทนสนับสนุนดังกล่าวปฏิบัติให้เป็นไปตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์และวิธีการในการขายหรือรับซื้อคืนหน่วยลงทุนผ่านการบริการธุรกรรมทางอิเล็กทรอนิกส์ โดยอนุโลมข้อ ๒๒ ตัวแทนสนับสนุนและตัวแทนสนับสนุนช่วงต้องปฏิบัติดังต่อไปนี้ด้วย (1) ปฏิบัติงานด้วยความซื่อสัตย์สุจริตและมีความระมัดระวังเอาใจใส่ในการทํางาน โดยคํานึงถึงประโยชน์ของผู้ลงทุนเป็นสําคัญ (2) ปฏิบัติตามและให้ความร่วมมือกับสํานักงานเพื่อปฏิบัติให้เป็นไปตามพระราชบัญญัติหลักทรัพย์และตลาดหลักทรัพย์ พ.ศ. 2535 และประกาศที่ออกตามพระราชบัญญัติดังกล่าว ในส่วนที่เกี่ยวกับการจัดตั้งและจัดการกองทุนรวม ข้อ ๒๓ ให้ตัวแทนสนับสนุนจัดทําคู่มือเกี่ยวกับวิธีปฏิบัติในการขายหรือรับซื้อคืนหน่วยลงทุนควบคู่กรมธรรม์สําหรับพนักงานหรือตัวแทนสนับสนุนช่วงที่ทําหน้าที่ขายหรือรับซื้อคืนหน่วยลงทุนควบคู่กรมธรรม์หมวด ๒ การดําเนินการเกี่ยวกับข้อร้องเรียนและการกํากับดูแลการตั้งตัวแทนสนับสนุนหรือจัดให้มีตัวแทนสนับสนุนช่วง ข้อ ๒๔ ให้ตัวแทนสนับสนุนดําเนินการเกี่ยวกับข้อร้องเรียนของผู้ลงทุนดังต่อไปนี้ (1) รับข้อร้องเรียนของผู้ลงทุนในส่วนที่เกี่ยวกับการทําหน้าที่ขายหรือรับซื้อคืนหน่วยลงทุนควบคู่กรมธรรม์ที่เกิดจากการกระทําของตัวแทนสนับสนุน พนักงานของตัวแทนสนับสนุน หรือตัวแทนสนับสนุนช่วง และหากเป็นการร้องเรียนด้วยวาจา ให้บันทึกการร้องเรียนดังกล่าวเป็นลายลักษณ์อักษร และให้ผู้ลงทุนลงนามเพื่อรับรองความถูกต้องไว้ก่อนที่ตัวแทนสนับสนุนดังกล่าวจะดําเนินการแก้ไขปัญหา (2) ดําเนินการแก้ไขปัญหาข้อร้องเรียนโดยเร็ว (3) แจ้งข้อร้องเรียนให้บริษัทจัดการทราบภายในเจ็ดวันนับแต่วันที่ได้รับข้อร้องเรียน (4) เมื่อมีข้อยุติเกี่ยวกับข้อร้องเรียน ให้ตัวแทนสนับสนุนดังกล่าวดําเนินการดังต่อไปนี้ (ก) แจ้งผลการดําเนินการให้ผู้ลงทุนทราบภายในเจ็ดวันนับแต่วันที่มีข้อยุติ (ข) แจ้งผลการดําเนินการที่สามารถแก้ไขปัญหาให้เป็นที่พอใจของผู้ลงทุนเพื่อให้บริษัทจัดการทราบ หรือแจ้งผลการดําเนินการที่ไม่สามารถแก้ไขปัญหาให้เป็นที่พอใจของผู้ลงทุนเพื่อให้บริษัทจัดการดําเนินการแก้ไขปัญหาต่อไป ทั้งนี้ ภายในเจ็ดวันนับแต่วันที่มีข้อยุตินั้น (5) สรุปจํานวนข้อร้องเรียนที่สามารถแก้ไขและที่ไม่สามารถแก้ไขปัญหาได้เป็นหมวดหมู่ของข้อร้องเรียน และแจ้งให้กรมการประกันภัยทราบเป็นรายไตรมาสภายในสิบห้าวันนับแต่วันสิ้นไตรมาสนั้น (6) จัดเก็บเอกสารหลักฐานที่เกี่ยวข้องกับข้อร้องเรียนและการดําเนินการดังกล่าวไว้ไม่น้อยกว่าสองปีนับแต่วันที่มีข้อยุติเกี่ยวกับข้อร้องเรียนนั้นข้อ ๒๕ ในกรณีที่บริษัทจัดการ ตัวแทนสนับสนุน หรือตัวแทนสนับสนุนช่วง ฝ่าฝืนหรือไม่ปฏิบัติตามข้อกําหนดตามประกาศนี้ ให้สํานักงานมีอํานาจดําเนินการต่อบริษัทจัดการดังต่อไปนี้ (1) สั่งให้มาชี้แจง ส่งเอกสารหรือหลักฐานที่เกี่ยวข้อง (2) สั่งให้กระทําหรืองดเว้นการกระทํา (3) ภาคทัณฑ์ (4) สั่งพักการอนุญาตตั้งตัวแทนสนับสนุนหรือตัวแทนสนับสนุนช่วเป็นระยะเวลาที่กําหนด (5) สั่งเพิกถอนการอนุญาตตั้งตัวแทนสนับสนุนหรือตัวแทนสนับสนุนช่วง ในกรณีที่บริษัทจัดการไม่ดําเนินการตามคําสั่งของสํานักงานตาม (1) หรือ (2) สํานักงานอาจสั่งพักหรือเพิกถอนตาม (4) หรือ (5) ก็ได้ ผู้มีอํานาจลงนาม - ประกาศ ณ วันที่ 18 กันยายน พ.ศ. 2546 ร้อยเอก(สุชาติ เชาว์วิศิษฐ) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์